钦定古今图书集成/明伦汇编/氏族典/第284卷 > 黄中美
## 钦定古今图书集成/明伦汇编/氏族典/第284卷 > 黄中美

按《邵武府志》：“中美字文昭，登绍圣元年进士，调真定
司理参军，知邢州平乡县，以不阿上官罢退。久之，贫
甚，亲友强起之，乃更调镇西军节度推官。守武将，慢
视法令，僚属中美不为挠，事有不可，必庭辩之，守为
之愧屈。改宣德郎，知濬州卫，转奉议郎，除河北都转
运司属官。北京留守辟以为真定府录事，移信德府。”
时兵兴盗起，信德城陷，官吏匍匐拜降恐后，中美独
誓死不屈。寇退，先降者皆抵罪，而宣抚独奇其节，俾
以府事。未几，以内禅，转朝议大夫。靖康元年，还次京
师，京城被围。明年，钦宗北狩，张邦昌受伪命，一时公
卿俛首听命，中美感愤，不数日卒。